text: Sydbank vil tjene flere penge med færre folk og  filialer
  27 oktober 2015 kl. 11.46
  Der skal spares 50 millioner kroner om året i Sydbank frem til 2018 og det betyder færre filialer og ansatte.
  Det skal blandt andet ske ved, at banken får færre medarbejdere og færre filialer. Antallet af ansatte skal reduceres ved naturlig afgang.
  Den nye strategi blev præsenteret i forbindelse med bankens regnskab for tredje kvartal.
  Ud over, at der skal spares, skal Sydbank samtidig øge basisindtjeningen med minimum 50 millioner kroner hvert år. Desuden skal egenkapitalforrentningen være på minimum 12 procent efter skat.
  Ifølge Sydbanks administrerende direktør, Karen Frøsig, skal strategiplanen sikre fortsat fremgang i banken.
  - Blå vækst er en ambitiøs strategi, der skal sikre, at Sydbank fortsætter den positive udvikling, vi er inde i. Vi vil med afsæt i vores høje kundetilfredshed levere dygtigt, solidt og lønsomt bankhåndværk med kunden i centrum, siger Karen Frøsig i meddelelsen.
  Sydbank kom ud af årets første ni måneder med et resultat før skat på lidt mere end en milliard kroner. Basisindtjeningen landede på knap 3,3 milliarder kroner, hvilket ifølge Sydbank er to procent mere end samme periode sidste år og historisk højt.
  